**ΤΑ ΕΙΔΩΛΙΑ ΤΗΣ ΑΛΑΣΙΑΣ**

Σκεπτόμενη τη μεγάλη της μέρα και τη χαρά που θα έδινε στους συγγενείς της όταν θα τους ξανάβλεπε κάθησε στη θέση του αεροπλάνου. ‘Πολλή άνετη και ό,τι πρέπει για έναν καλό υπνάκο’, σκέφτηκε η Ουρανία. Κι έτσι, καθώς βολευόταν, άρχισε να συλλογίζεται το πτυχίο της, την ορκομωσία της, τη δουλειά της, το νησί της...Επιτέλους, θα επέστρεφε στο πολυαγαπημένο της νησί,την Κύπρο, ασκώντας το επάγγελμα των ονείρων της, την Αρχαιολογία!

Μ΄αυτά και μ΄αυτά, το αεροπλάνο έφτασε στον προορισμό του! Η χαρά της Ουρανίας ήταν απερίγραπτη! Είχε τόσα να δει, τόσα να κάνει και άλλους τόσους ανθρώπους να επισκεφθεί! Όμως, πρώτα απ΄ όλα , πάνω απ’ όλα και… όλα κι όλα, οι υποχρεώσεις της. Αρχικά, έπρεπε να αγοράσει ένα ακριβές αντίγραφο του ειδώλιου του Πωμού, έτσι ώστε να την αναγνωρίσει ο συνάδελφος της (με τον οποίο δεν γνωριζόντουσαν, όποτε συννενοήθηκαν να φοράνε και οι δύο μια καρφίτσα με το συγκεκριμένο ειδώλιο). Κάποια στιγμή είδε έναν ψηλόλιγνο κύριο να την πλησιάζει...

-Εε η κυρία...Χριστοδούλου, σωστά;

-Ναι! Κι εσείς πρέπει να είστε ο κύριος Χατζηθωμάς!

-Σωστά! Με λένε Γιώργο, χαίρω πολύ!

-Ουρανία, χάρηκα. Τελικά, οι καρφίτσες ήταν καλή ιδέα.

-Ναι, πράγματι. Λοιπόν, ας μην χρονοτριβούμε, οι ανασκαφές ξεκινούν σε λιγότερο από μια ώρα, θα γνωριστούμε στο αυτοκίνητο.

-Καλά τα λέτε κύριε Χατζηθωμά, ας πηγαίνουμε.

- Μπορείτε να με λέτε σκέτο Γιώργο, ποτέ δε μου άρεσε ο πληθυντικός, να σας πω την αλήθεια. Ξέρεις είναι φεουδαρχικό κατάλοιπο και το νησί μας ξέρει καλά τι θα πει φεουδαρχία.

-Σύμφωνοι! Κι εσύ λέγε με Ουρανία.

Μετά από λίγο, όταν έχουν μπει πια στο αμάξι και έχουν ξεκινήσει, πιάνουν ξανά την κουβέντα.

-Λοιπόν, Ουρανία, άκουσα πως είσαι από το νησί.

-Όντως. Εδώ γεννήθηκα και μεγάλωσα, στο ωραιότερο νησί του κόσμου!

-Χαχα, ισχύει αυτό που λένε, πως ο κάθε άνθρωπος βρίσκει τον τόπο του ξεχωριστό και ανεπανάληπτο!

-Είναι ευρέως γνωστό.

-Εγώ, να σου πω την αλήθεια, πρώτη φορά πατάω το πόδι μου στο νησί, λόγω των ανασκαφών.

- Α μάλιστα! Εσύ, όμως, δεν μου είπες από πού είσαι.

-Εγώ κατάγομαι από Θράκη. Πολύ ωραίος τόπος! Σου συνιστώ να τον επισκεφτείς.

- Θα το έχω υπ’ όψιν μου.

- Χμμ, οπότε, αφού λες πως είσαι ντόπια, μήπως θα μπορούσες να με κατατοπίσεις στα αξιοθέατα, μιας και σκοπεύω να κάνω ένα tour μία από αυτές τις μέρες.

- Χαρά μου! Δεν ξέρεις πώς περίμενα να με ρωτήσεις! Λαλώ σου λοιπόν για τους θησαυρούς του νησιού μου!

- Χαίρομαι! Ανυπομονώ να με ενημερώσεις για τα SOS μέρη που πρέπει να δω!

- Ωραία! Λοιπόν, πρώτα απ’ ούλλα ας κάνω μια εισαγωγή, είπε γεμάτη περηφάνια

- Σ΄ακούω.

- Η Κύπρος, ένα από τα μεγαλύτερα νησιά της Μεσογείου. Είναι πλούσια σε ιστορία, μύθους, παραδόσεις και φυσικά τοπία που συνδυάζουν θάλασσα και βουνό μαζί.

- Αυτά τα λένε και οι τουριστικοί οδηγοί... Για συνέχισε.

- Χαχα, εντάξει, εντάξει. Και που λες, στο νησί αυτό υπάρχουν τόσα να θαυμάσεις και να δεις,μνημεία, αρχαιολογικοί χώροι, φεστιβάλ, πεζοπορίες και βουτιές στα τιρκουάζ νερά του!

- Αχα! Ωραία μου ακούγονται όλα αυτά! Για πες κι άλλα...

- Ας αρχίσουμε, λοιπόν, από τη Μονή Κύκκου, η οποία είναι χτισμένη στην κορυφή του Τροόδους. Πρέπει να είσαι ψυχολογικά προετοιμασμένος για πολύ περπατημα!

- Μην ανησυχείς, το έχω αυτό, όμως για πες περισσότερα για τη Μονή.

- Α ναι! Στους χώρους της Μονής θα βρεις κι ένα μουσείο που θα σου δώσει μια αναλυτική περιγραφή της πρωτοχριστιανικής ιστορίας, έτσι όπως αναλύεται στα χειρόγραφα. Γενικά, είναι μια από τις πιο μεγάλες και ιστορικές Ιερές Μονές της Κύπρου.

- Το πρώτο μέρος που θα επισκεφτώ έχει κλείσει!

- Σ’ αρέσουν τα’ αηδόνια;

- Τι ερώτηση είναι αυτή;

- ‘Tα αηδόνια δε σε αφήνουνε να κοιμηθείς στις Πλάτρες’ Σεφέρης! Η ζωή δεν είναι μόνο το θαύμα του Θεού είναι και το θαύμα της τέχνης.

- Εντάξει λοιπόν Πλάτρες! Το έλαβα το μήνυμα.

- Τέλεια! Φυσικά, δεν πρέπει για τίποτα στον κόσμο να παραλείψεις την παραλία νησί!Είναι, πραγματικά, μια παραλία που θυμίζει Καραϊβική! Εμείς την επισκεπτόμασταν συχνά και είναι ότι πρέπει για μια χαλαρωτική βουτιά μετά τη δουλειά.

- Πραγματικά, μου ακούγεται υπέροχη. Μάλιστα, οφείλω να σε ενημερώσω πως φημίζομαι για το γεγονός ότι σαρώνω όλες τις παραλίες, όπου και αν πάω!

- Ουάου! Θαυμάζω τις αντοχές σου!

-Ναι, αλλά να μην παρεξηγηθώ: το γεγονός ότι απολαμβάνω το φυσικό περιβάλλον κάθε περιοχής δεν σημαίνει ότι αγνοώ τον πολιτισμό της!

- Προφανώς, Γιώργο. Η ισορροπία είναι η καλύτερη επιλογή! Μια άλλη, εξίσου ωραία παραλία, είναι η Πέτρα του Ρωμιού.

- Την έχω ακουστά!

- Απλά ακουστά! Μιλάμε για την ανάδυση της αφρόεσσας Αφροδίτης.

- Λίγα λεπτά μιλάμε και νιώθω το πάθος για τον τόπο σου!

- Άρα, προχωράω. Δεν εποζούρτισες; Τάφοι των βασιλέων. Για μας τους αρχαιολόγους είναι ακόμα πιο σημαντικό να επισκεπτόμαστε τους αρχαιολογικούς χώρους.

- Το πιστεύω αυτό!

- Λοιπόν, αυτό το μνημείο παγκόσμιας κληρονομιάς, που βρίσκεται μόλις 2 χιλιόμετρα βόρεια του λιμανιού της Πάφου, είναι μια νεκρόπολη με υπόγειους τάφους σκαλισμένους στον βράχο, που χρονολογείται από τον 4ο αιώνα π.Χ. Μπορεί λόγω του ονόματος να νομίζεις ότι ήταν νεκροταφείο βασιλικών οικογενειών, όμως εδώ θάφτηκαν υψηλοί αξιωματούχοι. Το όνομα ουσιαστικά εμπνεύστηκε από το μέγεθος και τη λαμπρότητα των τάφων.

- Και το καλό είναι πως βρίσκεται κοντά στην περιοχή της Πάφου,όπου γίνονται οι ανασκαφές μας!

- Α να, μόλις φτάσαμε!

Έτσι, η Ουρανία και ο Γιώργος, συναντήθηκαν με τον υπεύθυνο, ο οποίος ήταν ευγενικός αλλά υπερβολικά σοβαρός και σκυθρωπός. Τους έδωσε ένα μεγάλο κόσκινο προκειμένου να κοσκινίσουν χώμα που πριν λίγη ώρα είχαν αφαιρέσει από ένα νεοανεσκαμμένο τάφο της χαλκολιθικής εποχής. Όλα κυλούσαν ομαλά, με την Ουρανία να μη δίνει καθόλου σημασία στην κούραση και να είναι όσο πιο αποδοτική γίνεται. Ώσπου, κάποια στιγμή ο Γιώργος παρατηρεί κάτι ασυνήθιστο.

* Ουρανία, μπορείς να τσεκάρεις σε παρακαλώ αν σου έπεσε η καρφίτσα σου, την ρωτάει προβληματισμένος.
* Εε ναι, εδώ είναι, πού θα μπορούσε να έχει πάει... αποκρίνεται κάπως ενοχλημένη.
* Λοιπόν, δεν ξέρω πού θα μπορούσε να ΄χει πάει η καρφίτσα, αλλά ξέρω πως ένα ειδώλιο, ίδιο και απαράλλαχτο μ΄αυτή, είναι στην παλάμη του χεριού μου, είπε με περηφάνια αλλά και με έναν τόνο αβεβαιότητας στη φωνή του
* Τι πράγμα; Αναφώνησε και της έπεσαν τα εργαλεία από τα χεριά.
* Βρήκα ένα ειδώλιο του Πωμού, αλλά με μια λεπτομέρεια στον λαιμό του...
* Πλάκα μου κάνεις! Αυτό είναι υπέροχο! Το πρώτο μας εύρημα!!

Και πραγματικά το πρόσωπό της είχε φωτιστεί και το χαμόγελό της είχε φτάσει ως τα αυτιά.

* Α, για την ακρίβεια, βρήκα κι άλλο ένα.
* Για να δω! Να κι άλλο!
* Κι άλλο ένα!
* Μα, το μέρος είναι γεμάτο από τέτοια! Τμήματα ενός περιδέραιου. Κτερίσματα της κυρίας που ήταν θαμμένη στον τάφο!
* Ναι, πράγματι, συμφώνησε εκείνη.
* Ας φωνάξουμε και τους άλλους συναδέλφους.

Έτσι, μαζεύτηκε όλη η ομάδα στο σημείο και άρχισε να ασχολείται ο καθένας με ένα αγαλματάκι, μιας και ο τάφος ήταν γεμάτος με τέτοια. Όλα τους τέλεια για μελέτη. Και κάπως έτσι πέρασε η μέρα, έφυγαν οι αρχαιολόγοι και άφησαν τις έρευνες για αύριο. Όμως, τρεις επίμονοι αρχαιολόγοι είχαν μείνει πίσω -με την άδεια του προοϊσταμένου φυσικά- , για να συνεχίσουν τη δουλειά τους, για την οποία το ενδιαφέρον τους ήταν αστείρευτο. Μετά από ώρα,όμως, κουράστηκαν και αποφάσισαν να κάνουν ένα διάλειμμα. Έτσι, πήγαν να καθήσουν στο υπόστεγο. Στο μεταξύ, το τρίτο μέλος της παρέας ήταν μια πρόσχαρη νεαρή συνάδελφος, εν ονόματι Ευτυχία, με την οποία είχαν γνωριστεί πριν από μερικές ώρες στον «πυρετό» των ανασκαφών-ανακαλύψεων.

-Τι θα λέγατε για ένα σάντουιτς με χαλούμι και λούτζα; ρώτησε η Ευτυχία

-Και το ρωτάς; Πεινάω σα λύκος, είπε ο Γιώργος.

-Μμμ, πεντανόστιμα είναι! Το τυρί κάνει τη διαφορά! Τόσα χρόνια στην Αθήνα έτρωγα τα επεξεργασμένα και ξέχασα πως είναι τα original, είπε γελώντας η Ουρανία.

- Το πιστεύω. Και μάλιστα στον γυρισμό θα σας δείξω και το μαγαζί απ΄ όπου το πήρα, είπε η Ευτυχία

-Τέλεια!

-Καλή ιδέα! Όμως, βρε παιδιά, μ΄αυτά και μ΄αυτά πέρασε η ώρα...

-Ναι, όντως. Σκοτείνιασε...

-Καλύτερα να πηγαίνουμε...

Έτσι, φόρτωσαν τα πράγματα στο jeep και ξεκίνησαν. Κάποια στιγμή, η Ουρανία προτείνει να πάνε από έναν παράδρομο, ώστε να κόψουν δρόμο, μιας και το ξενοδοχείο ήταν μακριά και ήταν όλοι τους κουρασμένοι. Οι υπόλοιποι συμφώνησαν, όμως μετά από λίγη ώρα αποδείχθηκε πως ήταν πολλή κακή ιδέα, γιατί το αυτοκίνητο έπεσε σ΄έναν λάκκο...

-Ωχ, τι έγινε βρε παιδία; Τι συνέβη, ρώτησε έντρομη η Ουρανία

-Πέσαμε σ΄ένα λάκκο. Να τι συνέβη! αποκρίθηκε εκνευρισμένος ο Γιώργος.

-Συγγνώμη... Δεν το θυμόμουν ότι ο δρόμος είναι επικίνδυνος... είπε η Ουρανία, γεμάτη τύψεις.

-Δεν πειράζει, θ΄ασχοληθούμε με το αυτοκίνητο το πρωί. Ούτως ή άλλως είναι αργά για να καλέσουμε βοήθεια... είπε η Ευτυχία.

-Ναι... Καλύτερα να ασχοληθούμε μ΄αυτό το πρωί... Παραείμαστε εξοντωμένοι για να μπλέκουμε με πυροσβεστικές... είπε η Ουρανία.

-Ωχ... αναφώνησε ο Γιώργος.

-Τι έγινε; ρώτησαν τα κορίτσια.

-Σα να έσπασα κάτι ή μου φάνηκε; Είπε ο Γιώργος.

-Μην ανησυχείς καμιά πέτρα θα ‘ταν, αποκρίθηκε η Ευτυχία.

-Μα σπάνε τόσο εύκολα οι πέτρες;

Καμία δεν ενδιαφέρθηκε να του απαντήσει...

-Εεε παιδιά...σα να βλέπω κάτι φώτα λίγο πιο κάτω, είπε η Ουρανία.

-Κανένα χωριό θα ναι! Σωθήκαμε! Ουρανία ξέρεις πιο χωριό είναι;

-Εντάξει, είπαμε, είμαι από την Κύπρο, αλλά δεν ξέρω και κάθε χωριουδάκι της, είπε κάπως ενοχλημένη η Ουρανία.

-Τέλος πάντων, ας ελπίσουμε να βρούμε κανένα κατάλυμα...

Όμως, κατάλυμα στο συγκεκριμένο χωριό δεν υπήρχε ούτε για δείγμα! Τότε, αποφάσισαν να ζητήσουν φιλοξενία από τους κατοίκους. Οι πρώτες πόρτες που χτυπήσανε ήταν κάπως αφιλόξενες... Ώσπου, όταν είχαν αρχίσει πια να εξετάζουν τα σενάρια διανυκτέρευσης στο αυτοκίνητο, μια καλόκαρδη κυρία τους δέχτηκε!

-Περάστε, περάστε...μεγάλη η ατυχία με το αυτοκίνητό σας, είπε η κα Χρυστάλα.

-Δυστυχώς, ναι... Βλέπετε ντόπια είμαι, αλλά φαίνεται πως μπέρδεψα τον δρόμο που νόμιζα για παράκαμψη... είπε κάπως ντροπαλά η Ουρανία.

-Ποπο! Όντως κάνατε μεγάλο λάθος, γιατί το συγκεκριμένο χωριό βρίσκεται σε 700 μέτρα υψόμετρο.

-Τελείως εκτός πορείας... σχολίασε θλιμμένη η Ουρανία.

-Και πώς λέγεται τούτο το χωριό, για να ΄χουμε καλό ρώτημα, είπε η Ευτυχία.

-Είναι ο Κάθηκας! Ένα μικρό πανέμορφο παραδοσιακό χωριό, το οποίο κατοικείται από τα αρχαία χρόνια, απάντησε γεμάτη περηφάνια η κα Χρυστάλα.

-Ευχαριστώ πολύ, είπε η Ευτυχία.

-Αχ, το ξέρω το χωριό! Το είχαμε επισκεφτεί πολλές φορές με τους γονείς μου, όταν ήμουνα μικρή! Αλήθεια σας λέω το λάτρευα -και ακόμα το λατρεύω-! Είναι, κατά τη γνώμη μου, από τα πιο γραφικά χωριουδάκια στην Κύπρο. Πραγματικά, δεν μπορώ να καταλάβω πώς μπερδεύτηκα έτσι... είπε η Ουρανία.

-Και γι αυτό την επόμενη φορά θα εμπιστευτούμε κανέναν χάρτη της google! Είπε πειραχτικά η Ευτυχία.

Στο μεταξύ, ο Γιώργος είχε γνωριστεί με τον άνδρα της κα Χρυστάλας και αποφάσισαν να πάνε να ελέγξουν το jeep μήπως μπορούσε να γίνει κάτι να το ξεκολλήσουν. Δυστυχώς, μετά από λίγη ώρα επέστρεψαν άπρακτοι. Ευτυχώς, όμως, επέστρεψαν πάνω στην ώρα για το φαγητό.

-Ήρθαν και οι σεφταλιές... ανακοίνωσε η γιαγιά Ανδρούλα, η μητέρα της κας Χρυστάλας.

-Ε λοιπόν, παρά το ατύχημά μας με το αυτοκίνητο, έχουμε την τύχη να γευόμαστε μία από τις πιο διάσημες σπεσιαλιτέ της κυπριακής κουζίνας, και μάλιστα με την παραδοσιακή συνταγή, είπε ο Γιώργος. Μελιτζάνες ιμάμ!

-Ω, μας κολακεύετε κ. Χατζηθωμά! Είπε η γιαγιά Ανδρούλα. Εδώ τις λέμε βαζάνια!

- Είτε μελιτζάνες είτε βαζάνια, η γλύκα είναι ίδια!

Το δείπνο συνεχίστηκε με συζήτηση όλο κέφι. Οι φίλοι μας μίλησαν στους οικοδεσπότες τους για το επάγγελμά τους και για το πώς κύλησε η μέρα γενικότερα. Ώσπου, έφτασαν στα ειδώλια του Πωμού που βρήκαν. Κάτι που κέντρισε ιδιαίτερα την προσοχή της γιαγιάς Ανδρούλας. Γι’ αυτό, ζήτησε να μάθει περισσότερες πληροφορίες γι’ αυτά! Η φιλομάθεια της ηλικιωμένης κυρίας για το συγκεκριμένο θέμα εντυπωσίασε, αλλά και παραξένεψε λίγο τους αρχαιολόγους φίλους μας. Ώσπου, η Ουρανία δε κρατήθηκε άλλο και την ρώτησε:

-Έχω παρατηρήσει πως δείχνετε ιδιαίτερο ενδιαφέρον για το συγκεκριμένο εύρημα. Συγχωρέστε με αν γίνομαι αδιάκριτη, αλλά... είναι τυχαίο το ενδιαφέρον σας αυτό ή όχι;

-Α παιδί μου χαίρομαι που ρώτησες. Λοιπόν, όχι δεν είναι τυχαίο το εδιαφέρον μου για τα ειδώλια του Πωμού. Απλώς, να, η μητέρα μου μού έλεγε την ιστορία που «κρύβεται» πίσω από αυτά τα αγαλματάκια...και έχουν κατά κάποιον τροπο συναισθηματική αξία για ‘μένα.Βλέπετε, αυτή η ιστορία είναι η παραδοσιακή ιστορία του χωριού και την αφηγούνται από γενιά σε γενιά, είπε η γιαγιά Ανδρούλα.

-Α, κατάλαβα, σας ευχαριστώ πολύ και σας καταλαβαίνω απόλυτα, είπε η Ουρανία.

-Χμμ μαμά, γιατί δε μας λες την ιστορία; Πρότεινε η κα Χρυστάλα.

-Ναι, καλή ιδέα, πετάχτηκε η Ευτυχία.

-Εε δεν ξέρω... είναι κάτι σαν οικογενειακό κειμήλιο,οπότε...

-Ω ελάτε κα Ανδρούλα! Σας παρακαλούμεεεεε, είπε η Ουρανία.

-Εγώ προσωπικά έχω μεγάλη απορία να την ακούσω, δήλωσε ο Γιώργος.

-Καλά, καλά παιδιά μου!Υποθέτω πως δεν υπάρχει πρόβλημα στο να σας την αφηγηθώ!

-Τέλεια!

-Υπέροχα!

-Φανταστικά!

-Ας αρχίσουμε λοιπόν!

*Αρχή της αφήγησης*

Πριν από χιλιάδες χρόνια, κάπου στην επαρχία της Πάφου υπήρχε ένα χωριό του χαλκού. Ήταν μικρό, παραλιακό, ξεχασμένο από τον Θεό, αλλά ωστόσο πανέμορφο. Ήταν από αυτά τα μέρη που δίνουν

έμπνευση στους συγγραφείς, τους ονειροπόλους, τους ερωτευμένους, να συνεχίζουν να δημιουργούν ειδύλλια πέρα από κάθε φαντασία, να τα ονειρεύονται, να τα ζουν...

Όπως αναφέραμε νωρίτερα, το χωριό ήταν χτισμένο κοντά στη θάλασσα, πανέμορφο τοπίο χωρίς αμφιβολία, που προσέλκυε ιδιαίτερα μια νεαρή ονειροπόλα, την Αλάσια. Ονειροπόλα ήταν, όμως είχε απλά όνειρα. Μια όμορφη οικογένεια, το σπίτι της στο γαλήνιο χωριουδάκι της και την γεμάτη μυστήριο «κρυστάλλινη» θάλασσα, για να ονειρεύεται, αυτά ήταν όλα όσα μπορούσε να ζητήσει. Κι η ζωή τής τα είχε δώσει όλα.

Η ζωή της ήταν τόσο όμορφη, που θα μπορούσαμε να τη χαρακτηρίσουμε ευτυχισμένη. Μόλις πριν τρεις μήνες είχε γεννήσει το πρώτο της παιδί και κατοικούσε μαζί με τον σύζυγό της, τους γονείς της και τον αδελφό της. Ο άνδρας ήταν τεχνίτης του χαλκού με καταγωγή από την Ελλάδα και ο γάμος τους ήταν από αγάπη. Γενικά, απολάμβαναν τη ζωή τους στο παραδεισένιο χωριουδάκι, στο οποίο η Αλάσια είχε γεννηθεί.

Όμως, κατά τους αιώνες έχει αποδειχθεί πως η ευτυχία των ανθρώπων είναι ένα τεντωμένο σκοινί που εύκολα μπορεί να σπάσει με τους ακροβάτες του ξαφνικά να πέφτουν άγαρμπα στο έδαφος. Κάπως έτσι έγινε και με την οικογένεια αυτή.Μια καλοκαιρινή νύχτα η Αλάσια, με το παιδί και τον Θεμιστοκλή, όπως συνηθίζανε, ξάπλωσαν να κοιμηθούν κάτω από τα αστέρια στην αυλή τους. Η γαλήνη και η αγαλλίαση που ένιωθε εκείνη την ώρα η Αλάσια δεν θα κρατούσαν για πολύ, γιατί ξαφνικά ακούστηκε ένας κρότος και η γη άρχισε να σύεται σαν φουρτουνιασμένη θάλασσα. Ο Θεμιστοκλής και η Αλάσια πετάχτηκαν πάνω τρομοκρατημένοι!

-Το παιδί! Τρέχα να σώσεις το παιδί! Φώναξε ο Θεμιστοκλής.

-Και οι γονείς μου; Ο αδελφός μου; Ρώτησε πανικόβλητη.

-Μην ανησυχείς, θα τους βγάλω έξω εγώ! Απάντησε ο Θεμιστοκλής, όμως δεν μπόρεσε να κάνει άλλο βήμα και η οροφή του σπιτιού έγινε χίλια κομμάτια! Ήταν πια αργά, αλλά ο Θεμιστοκλής έκανε μια απεγνωσμένη προσπάθεια να προσεγγίσει το σπίτι. Άδικος κόπος ήταν. Οι τοίχοι διαλύονταν και υπήρχε μεγάλος κίνδυνος να τραυματιστεί θανάσιμα. Έτσι, με βαριά καρδία έτρεξε μαζί με την Αλάσια έξω από το χωριό. Ανέβηκαν τρομοκρατημένοι σ΄ένα λόφο κι από ‘κει παρακολουθούσαν τη ζωή τους να καταστρέφεται μαζί με τα όμορφα σπιτάκια που πριν από λίγες ώρες έσφυζαν από ζωή.

Όταν ξημέρωσε, κατέβηκαν βιαστικοί στο χωριό με την ελπίδα ότι τα αγαπημένα τους πρόσωπα είχαν σωθεί. Η ελπίδα πεθαίνει πάντα τελευταία, λένε. Μόλις έφτασαν στο κατεστραμμένο σπίτι τους,κάθε ελπίδα χάθηκε. Ερεύνησαν το υπόλοιπο χωριό και μετά ανέβηκαν ψυχικά διαλυμμένοι στον λόφο. Η Αλάσια δεν μπορούσε να το πιστέψει. Μέσα σε μια νύχτα είχε χάσει σπίτι και οικογένεια! Μόνο ο άνδρας της και το παιδί της της είχαν απομείνει στον κόσμο. Πατέρας, μάνα και αδελφός είχαν πλακωθεί από τη στέγη του σπιτιού. Τότε αναπόλησε τη στιγμή που τους βρήκαν. Θυμήθηκε τα ματωμένα και σκονισμένα πρόσωπά τους. Τη μητέρα της με σουφρωμένα φρύδια -έτσι έκανε όταν ονειρευόταν-, τον πατέρα της με ένα γλυκό γελάκι στα χείλη του, όλο μέλι, και τέλος...τον μικρό της αδελφό. Ουτε δέκα χρόνια δεν είχε προλάβει να κλείσει το δύστυχο. Καθώς τα σκεφτόταν αυτά, το σώμα της ζάρωσε κι ένας κόμπος τής ανέβηκε στο λαιμό. Ξάφνου, έπεσε κάτω στα γόνατα και φώναξε σα πληγωμένο ζώο: « Οϊμέ! ΩΘεέ, Απόλλωνα Κεραίτη, τι σου κάναμε κι έτσι μας εκδικείσαι;» είπε ξεσπώντας σε λυγμούς και αναφιλητά.

Ο Θεμιστοκλής ένιωθε βαθιά συμπόνια για την Αλάσια και ήξερε πως τα παρηγορητικά λόγια δεν θα είχαν αποτέλεσμα. Παρ’ όλ’ αυτά είχε κι άλλα να σκεφτεί... Το χωριό τους είχε καταστραφεί ολοσχερώς. Ούτε λιθαράκι δεν έμεινε όρθιο. Η μικρή πλατεία του χωριού, όπου βρισκόταν η αγορά είχε χωριστεί στα δύο. Τα εργαστήρια ήταν παρελθόν. ‘Οσο για τα σπίτια, μια λέξη μπορούσε να περιγράψει την εικόνα. ΑΠΟΓΟΗΤΕΥΣΗ! Όλα είχαν καταστραφεί και η τραγωδία συνεχιζόταν. Όχι μόνο δεν μπορούσαν να ανοικοδομήσουν μαζί με κάποιους άλλους επιζώντες συγχωριανούς το χωριό λόγω του ανώμαλου εδάφους, αλλά και διέτρεχαν μεγάλο κίνδυνο μένοντας απροστάτευτοι τόσο καιρό. Για ποιο λόγο; Αναταραχές γινόντουσαν μεταξύ Ελλήνων και Κύπριων, κάτι που έβαζε τη ζώη τους σε άμεσο κίνδυνο. Η λύση ήταν μια: Να φύγουν ΑΜΕΣΩΣ !

Έτσι, ο Θεμιστοκλης περίμενε μέχρι η Αλάσια να ηρεμήσει λίγο, για να της πει δυό λόγια. Ήταν σε πολλή δύσκολη θέση, αλλά έπρεπε να φανεί δυνατός...

-Εε αγάπη μου... πρέπει να μιλήσουμε, είπε ξέπνοα ο Θεμιστοκλής, και της έπιασε παρηγορητικά τον ώμο

-Και για ποιο πράγμα θα μπορούσαμε να μιλήσουμε τέτοια ώρα; Ε; Απάντησε εκνευρισμένη, αλλά βαθιά πληγωμένη.

Την πικρία της την κατάλαβε ο Θεμιστοκλής, εξάλλου κι ο ίδιος σε παρόμοια κατάσταση δεν ήταν;

-Αλάσια... έκανε άλλη μια προσπάθεια να την προσεγγίσει.

-Αχ συγγνώμη Θεμιστοκλή μου για πριν... Πες μου τι θες...

-Δεν πειράζει... Λοιπόν... είπε κομπιάζοντας

Το βλέμμα της είχε χαθεί για ένα λεπτό στο κενό και είχε πάρει τέτοια έκφραση πόνου και απόλυτης δυστυχίας που ο Θεμιστοκλής τρόμαξε και γι αυτό μπήκε στο θέμα χωρίς περιστροφές.

-Λοιπόν, Αλάσια καταλαβαίνεις πως...πως δεν μπορούμε να μείνουμε πια εδώ... Ο τόπος είναι αφιλόξενος και δεν έχει μείνει τίποτα για μας.

-Ναι...μάλλον... ίσως έχεις δίκιο...

-‘Οχι ίσως! Έχω δίκιο!

-Και σαν τι λύση προτείνεις;

-Εε κοίτα... όπως ξέρεις, η αδελφή μου είναι ιέρεια σ’ έναν ναό στην Έγκωμη, οπότε, μιας και είναι ο μόνος δικός μας άνθρωπος, δεν έχουμε άλλη επιλογή...

-Στην Έγκωμη; Δεν θα σαι καλά! Να σου πω, κύριε, μη ξεχνάς πως έχουμε κι ένα μικρό παιδί να σκεφτούμε! Η Έγκωμη είναι στη Νοτιοανατολική πλευρά του νησιού! Πάρα πολύ μακριά! αναφώνησε η Αλάσια.

- Μα, ακριβώς το παιδί μας σου ζητάω να σκεφτείς! Σε παρακαλώ, κατάλαβε το! Δεν είμαστε ασφαλείς εδώ! Ξέρω πως το πλήγμα είναι ανεπανόρθωτο μέσα σου, αλλά δεν υπάρχει άλλη διέξοδος! Σ’ αυτή τη δύσκολη δοκιμασία στην οποία μας έχουν βάλει οι θεοί πρέπει να σταθούμε δυνατοί και να μη λογαριάσουμε κούραση ψυχική ή σωματική!

-Ναι...η ζωή μας παραήταν τέλεια εδώ και οι θεοί μας τιμωρούν...

-Δεν ξέρω αν μας τιμωρούν, πάντως εγώ ένα πράγμα ξέρω, πως εκεί, όσο ακατόρθωτο και γεμάτο εμπόδια κι αν φαίνεται, θα μπορέσουμε να ξαναχτίσουμε τη ζωή μας και να αναγεννηθούμε!

-‘Οπως ο Φοίνικας...

-Ακριβώς!!! Θυμήσου και τι σου έλεγε η μητέρα σου...

-Αχ!!! Γιατί μου το θύμισες ταλαίπωρε;

-Θυμήσου τι σου έλεγε η μάνα σου! Επανέλαβε πιο αποφασιστικά.

-Τι;

-Σου έλεγε πως στη ζωή αυτή είμαστε αγωνιστές και, όσο κι αν μας αδικήσει η ζωή, θα βρούμε το φως που θα λάμψει και θα εξολοθρεύσει τη δυστυχία μας!

-Έτσι! Γιατί εμείς οι κάτοικοι τούτου του νησιού προοδεύαμε, προοδεύουμε και πάντα θα προοδεύουμε και θα αναγεννιόμαστε!

-Σωστά!

-Λοιπόν τι έλεγες για την Έγκωμη; Είπε η Αλάσια αναπτερωμένη...

-Αχ πόσο χαίρομαι που άρχισες να το σκέφτεσαι ! Στην Έγκωμη θα μας δοθεί, όπως είπα, η ευκαιρία να ξαναφτιάξουμε τη ζωή μας και πρώτα από όλα θα είμαστε ασφαλείς πίσω από τα «κυκλώπεια» τείχη!

-Ναι... αυτός είναι ένας λόγος. Α, επίσης έχω ακούσει ότι υπάρχουν πολλά εργαστήρια κατεργασίας του χαλκού. Και, αφού ούτως ή άλλως δεν πήγαιναν καλά οι δουλειές εδώ, θα κάνεις μια νέα αρχή στην πόλη!

-Σωστά! Έχεις απόλυτο δίκιο! Μάλιστα, στη Έγκωμη, που αναπτύσσεται και εμπόριο με τους Έλληνες, τους Φοίνικες και τους Αιγύπτιους, θα μπορέσω να το εκμεταλλευτώ, επεκτείνοντας τις ασχολίες μου σ’ αυτό τον τομέα!

-Φυσικά, θα πρέπει ν΄αρχίσεις από χαμηλά και να δουλέψεις σκληρά για να ενσωματωθείς. Εκεί είναι πόλη, δεν είναι παίξε γέλασε!

-Μα, προφανώς, έτσι είναι τα πράματα. Θ΄αρχίσω να δουλευώ ως απλώς σμιλλευτής του χαλκού κάτω από την επίβλεψη της αδελφής μου -της ιέρειας- και μετά από πολλή πρόσπαθεια θα γίνω έμπορος, μεγάλος και τρανός!

-Κι εγώ θα είμαι κοντά σου να σε στηρίζω! Θα λέω πως είμαι η γυναίκα σου με δόξα και τιμή!

Έτσι, συνέχισαν την ευχάριστη συζήτησή τους, που τους απάλυνε τους πόνους και άναψε τη φλόγα της ελπίδας μέσα τους. Σαν τον φοίνικα θ’ αναγεννιόντουσαν από τις στάχτες τους, γιατί έτσι κάνουν και έτσι πρέπει να κάνουν οι άνθρωποι. Θα βρισκαν ξανά τον εαυτό τους σ΄ένα από τα μεγαλύτερα πολιτιστικά κέντρα της εποχής εκείνης.

Τώρα, όμως, έπρεπε να διασχίσουν το επιβλητικό δάσος της Πάφου για να φτάσουν στην Έγκωμη. Κι έτσι, ξεκίνησαν το ταξίδι τους. Άθλος σωστός ήταν, αλλά τουλάχιστον είχε ωραία όψη. Ωραία; Μάλλον μαγευτική είναι η καταλληλότερη λέξη, για να εκφράσει την εικόνα των κατάφυτων πυκνών δασών που κάλυπταν βουνά και πεδιάδες στην αρχαία Κύπρο.

Η Αλάσια δεν μπορούσε να κάνει τίποτε άλλο παρά να θαυμάζει το μεγαλείο της πλάσης που δέσποζε γύρω της. Μέσα στον μικρόκοσμο του δάσους η βλάστηση ήταν οργιαστική. Τα είδη φυτών που αναπτύσσονταν εκεί ήταν αμέτρητα! Δυστυχώς, δεν είχαν κουράγιο να τ΄απολαύσουν... Περιπλανιόντουσαν για ώρες πολλές, ώσπου η Αλάσια -μέσα σε τόσα άλλα ποικιλόμορφα φυτά- ξεχώρισε ένα συγκεκριμένο που της έκανε εντύπωση. Στάθηκε λίγο και το έκοψε. Τότε, βάλθηκε να το παρατηρεί. Πόσο όμορφο ήταν...

* Θεμιστοκλή...
* Ναι; είπε και πήγε κοντά της
* Ξέρεις τι σκέφτηκα;
* Τι;
* Σκέφτηκα πως αυτό πρέπει να ΄ταν το άνθος που η θεά Χλώρις έδωσε στην Ήρα ως δώρο από τον Άρη... Το πιο διαλεχτό και «ακριβό» άνθος απ’ όλη τη χλωρίδα του νησιού!
* Είναι πράγματι πανέμορφο. Πώς το λένε;
* Ονομάζεται«ορχιδέα».

Το θαύμασαν για λίγη ώρα και συνέχισαν τον δρόμο τους.

Άρχισε να νυχτώνει.

* Δεν πιστεύεις πως πρέπει κάποια στιγμή να σταματήσουμε, είπε κατάκοπη η Αλάσια.
* Ναι, ας ψάξουμε για καμιά σπηλιά, να κατασκηνώσουμε.
* Εντάξει, μόνο να προσέξουμε μην υπάρχει καμιά κυπριακή αλεπού, γιατί το συνηθίζουν να ζουν μέσα σε σπηλιές.
* Ευχαριστώ, καλά που μου το θύμησες.
* Τίποτα.

Ψάχνανε για ώρα πολλή, ώσπου η Αλάσια βρήκε μια μικρή σπηλιά, που ήταν ότι έπρεπε για να τους φιλοξενήσει τη νύχτα. Την έλεγξαν και μετά προσπάθησαν να ταχτοποιηθούν, όσο μπορούσαν.

* Θεμιστοκλή...
* Ναι, Αλάσια.
* Η μικρή κι εγώ κρυώνουμε. Πρέπει να πάμε να μαζέψουμε ξύλα για φωτιά, γιατί αλλιως θα αρρωστήσουμε.
* Δίκιο έχεις, κι εγώ κρυώνω.
* Έλα, πάμε.
* Ε τι πάμε; Εγώ πάω! Εσύ θα κάτσεις εδώ με το παιδί.
* Καλά, όπως θες.

Έτσι, ο Θεμιστοκλής ξεκίνησε να πάει να μαζέψει ξύλα, ενώ η Αλάσια έμεινε πίσω με την κόρη τους, που, παρεμπιπτόντως, τη βγάλανε Ευρώπη. Μετά από ώρα άρχισαν να της κάνουν παρέα τα ανθρωποπούλια. Όμως, ο Θεμιστοκλής αργούσε να φανεί. Η Αλάσια άρχισε ν’ ανησυχεί και να κάνει χίλια-δυό σενάρια στο μυαλό της για το τι μπορεί να τον καθυστερούε. Πέρασε περισσότερη ώρα και ο Θεμιστοκλής ακόμα να φανεί... Τώρα, η Αλάσια περπατούσε νευρικά πάνω κάτω στη σπηλιά. Τι άλλο να κανε; Να πάει να τον ψάξει δεν μπορούσε... Ήταν πολύ αργά και το να αφήσει την Ευρώπη μόνη στη σπηλιά ήταν αδύνατο. Αν την έπαιρνε μαζί της; Όχι όχι, παραήταν επικίνδυνο, ποιος ξέρει τι παραμόνευε σ΄αυτό το σκοτεινό-τρομακτικό δάσος που την ημέρα είναι ίδιο ο κήπος της Εδέμ. Το μόνο που μπορούσε να κάνει ήταν να περιμένει να χαράξει και με το πρώτο φως να ξεκινήσει το ψάξιμο. Η αναμονή ήταν ψυχοφθόρα, σωστό μαρτύριο.

Με το που ο ήλιος έκανε να βγει απ’ την κρυψώνα του η Αλάσια ξεκίνησε την αναζήτηση του Θεμιστοκλή. Είχε είδη μαζέψει τα λίγα υπάρχοντά τους από την σπηλιά και με την Ευρώπη αγκαλιά περιπλανιόταν στο καταπράσινο δάσος πνιγμένη από την αβεβαιότητα. Δε χρειάστηκε να περπατήσει πολύ, ώσπου άκουσε ένα ξέπνοο βογκητό απ’ έναν θάμνο. Κρύος ιδρώτας την έλουσε και πήγε προς τα ‘κει.Όταν έφτασε - τι να δει - τον Θεμιστοκλή χτυπημένο. Πήγε κοντά του και με απόλυτη ψυχραιμία εξέτασε αν ήταν πληγωμένος. Ευτυχώς, είχε την τύχη ο πατέρας την να ήταν ο θεραπευτής του χωριού, με αποτέλεσμα να της μεταδώσει τις γνώσεις του για τις φαρμακευτικές ιδιότητες των βοτάνων του νησιού. Χρησιμοποίησε όσα βότανα βρίσκονταν γύρω της και έδεσε πρόχειρα την πληγή στο πόδι...

* Μα τι σε χτύπησε, πως έπεσες και κατασκοτώθηκες;
* Αχ...ωχ ωχ...ήταν...ένα κοπάδι από άγρια πρόβατα...ωχ...με πυκνό καφέ τρίχωμα και...
* Και; Είπε κάπως υποψιασμένη για το τι περιέγραφε
* Και με κέρατα σε σχήμα δρεπανιού...
* Αγρίνιο, λέγεται...
* Πώς;
* Αγρίνιο είπα! Το στολίδι και καμάρι των κυπριακών δασών!
* Οξύθυμο ζώο αυτό το αγρίνιο...ωχ ωχ...δεν έκανα και τίποτα και μου όρμηξε...
* Μάλλον θα ΄κανες ασυνείδητα κάποια κίνηση που το τρόμαξε... Πάντως ανήκει στα ενδημικά είδη του νησιού και είναι φυτοφάγο, οπότε σίγουρα δεν είχε πρόθεση να σε κατασπαράξει...
* Τώρα, παρηγορήθηκα! Έκανε ειρωνικά ο Θεμιστοκλής.
* Τέλος πάντων, το σημαντικό είναι ότι δεν τραυματίστηκες σοβαρά.

Μπορεί η πληγή να μην ήταν μοιραία, αλλά μαζί μ’ αυτήν την ατυχία το φορτίο της Αλάσιας βάραινε συνεχώς. Η φροντίδα ενός μικρού παιδιού και η περίθαλψη ενός ασθενούς στη μέση του δάσους δοκίμαζαν τις αντοχές και τα όριά της. Η Έγκωμη είχε γίνει το σύμβολο της λύτρωσής της. Πόσο ονειρευόταν την στιγμή που θα περνούσε κάτω από τις μεγαλοπρεπείς πύλες της πόλης, όσο κι αν της έλειπε το χωριουδάκι της...

Τώρα, όμως, έπρεπε να εφαρμόσει τις γνώσεις της στη φαρμακευτική και τη βοτανολογία. « Δεν έγραψαν και άδικα οι έλληνες γιατροί Διοσκουρίδης ο Πεδάνιος και Γαληνός τόσα βιβλία για τα βότανα της Κύπρου...» σκέφτηκε ικανοποιημένη η Αλάσια.

Έτσι, η διάρκεια του ταξιδιού τους παρατάθηκε και η κούρασή τους θέριεψε. Το μόνο που παρηγορούσε την Αλάσια ήταν το όμορφο κοριτσάκι της, του οποίου το γέλιο είχε κάνει φυλαχτό μες την καρδιά της. Κάθε μέρα πέρναγε πολύ νωχελικά, όπως και η προηγούμενη, ώσπου συνάντησαν τους πρώτους ταξιδιώτες που έφευγαν από την Έγκωμη. Ο προορισμός τους ήταν πια μια ανάσα μακριά και μια μουντή μέρα, όπου τα σύννεφα αποφάσισαν να σκεπάσουν το ουρανό, είδαν τους καπνούς της πόλης. Μετά από λίγη ώρα διάβαιναν τις επιβλητικές της πύλες...

Μπροστά τους δέσποζε η Έγκωμη, τεράστια κι εκτυφλωτική στα μάτια τους! Τι να πρωτοκοιτάξουν, τι να πρωτοθαυμάσουν! Βρισκόντουσαν στο καλύτερα γνωστό μέρος της εποχής εκείνης, δηλαδή στην μεγαλύτερη πόλη της Ύστερης Χαλκοκρατίας κι ακόμα να το συνειδητοποιήσουν. Φυσικό ήταν, μιας και ήταν συνηθισμένοι σε άλλα πράματα. Εκεί, στον Πωμό, ήξερες κάθε σπιθαμή του χωριού και με τους ανθρώπους ήσασταν μια οικογένεια. Στην Έγκωμη, όμως, τα πράματα ήταν αλλιώτικα. Η πόλη εκτεινόταν σ’ όλα τα σημεία του ορίζοντα, χανόταν το μάτι σου στην απεραντοσύνη της. Από την άλλη, οι άνθρωποι τούς ήταν κι αυτοί όλοι άγνωστοι, αλλά όχι μόνο φυσιογνωμικά. Το ντύσιμό τους, ο τρόπος έκφρασής του, η γλώσσα τους, όλα είχαν έναν αέρα ξένο, ταξιδιάρικο. Υπήρχαν, μάλιστα, και πολλοί Έλληνες! Μα πώς να μην υπήρχαν; Εξάλλου, ο ελληνισμός έδωσε μια καινούργια ώθηση τόσο στην πρόοδο του πολιτισμού όσο και στις σχέσεις με τους γειτονικούς λαούς, που οδήγησε σ’ ένα μεσουράνημα της πολιτιστικής δραστηριότητας, με πρωτοπόρο το ελληνικό στοιχείο. Ήταν από εκείνα τα μέρη που μέσα από την πολυπολιτισμικότητα μπορείς να εκφράσεις την ατομικότητά σου.

Περιδιαβαίνοντας τους δρόμους της πόλης,ο Θεμιστοκλής με την Αλάσια πρόσεξαν τους ευθύγραμους δρόμους που ξεκινούσαν από τις διάφορες πύλες των τειχών και εκτείνονταν σ’ όλη την πόλη. Κατόπιν, διασχίζοντας τους πλακόστρωτους δρόμους, βρέθηκαν στην κεντρική πλατεία, την οποία μέχρι και νεώτερες πόλεις θα ζήλευαν. Όμως, αμέσως η προσοχή τους στράφηκε στο μεγάλο κτήριο, με μνημειώδη πρόσοψη γνωστό ως το «ανάκτορο» της πόλης. Φυσικά, εκτός από τα τείχη, το «ανάκτορο» και τις κατοικίες, στην Έγκωμη δέσποζαν και τρία ιερά άξια θαυμασμού. Τα δύο από αυτά ήταν αφιερωμένα σε άρρενα θεό. Πιο συγκεκριμένα, λέγεται πως ήταν ο Απόλλωνας Κεραιάτης ο θεός που απεικονίζεται σε πολλά αγάλματα στους ναούς. Όμως, ο τρίτος ναός ήταν αυτός που τους ενδιέφερε. Γι αυτό κατευθύνθηκαν προς αυτόν. Ήταν η ώρα που η μικρή Ευρώπη θα γνώριζε τις ιέρειες και μαζί τη θεία της, αλλά και θα γινόταν μέλος μιας κλειστής κοινότητας.

Η θεότητα που λατρευόταν ιδιαίτερα στην Κύπρο εκείνη την εποχή ήταν η θεά της γονιμότητας. Ηπανάρχαιη αυτή θεά λατρευόταν από την 3η κιόλας χιλιετία. Οι ήρωές μας πρόσεξαν στο ναό τις πάμπολλες αναπαραστάσεις της σε πηλό που σε όλες κρατούσε στα χέρια της ένα βρέφος. Η ομοιότητα με την Αλάσια ήταν ολοφάνερη. Προσωποποίηση -αν όχι ενσάρκωση- της θεάς τη χαρακτήρισαν αντικρίζοντάς την οι ιέρειες, έτσι όπως την είδαν με το μικρό παιδί στην αγκαλιά. Προς το παρόν αυτή η δήλωση θα είναι ασήμαντη, όμως μετά από χρόνια θα αποκτήσει βαρύτητα διαφορετική...

Κατόπιν, άρχισαν να περιεργάζονται το ιερό. Όμορφος ναός ήταν αναμφισβήτητα, όπως και ασφαλής, καθώς ήταν χτισμένος κοντά στα τείχη. Αρχικά, τα εργαστήρια μαγνήτισαν τον Θεμιστοκλή, ο οποίος παρεμπιπτόντως είχε γίνει πια καλά. Έτσι, χωρίς να χάσει ευκαιρία πήγε να τα εξετάσει. Οι κήποι του ναού έφερναν λίγη από την παλιά ηρεμία και γαλήνη στην Αλάσια, κάτι που ήθελε όσο τίποτα στον κόσμο να νιώθει η Ευρώπη.

Ο αποχωρισμός τους ήταν δύσκολος... Πώς να την ξεκολλήσει από πάνω της; Πώς θα ξεσυνήθιζε την ζεστασιά του μικρού της κορμιού κρεμασμένο από τον λαιμό της;Όπως και με τις άλλες δοκιμασίες που αντιμετώπισε στη ζωή της, έτσι με θάρρος θα έταζε την κόρη της στη θεά της γονιμότητας και κάτω από την επίβλεψη της θείας της θα γινόταν υποδειγματική πιστή. Ευτυχώς, οι υπόλοιπες ιέρειες την υποδέχτηκαν με χαρά και παράληλλα της έδειξαν τι πάει να πει αυστηρότητα.

Κι έτσι, η ζωή τους βρήκε τον δρόμο της. Τα νέα της Ευρώπης ήτανπάντα θετικά, πάντα πρώτη ήταν σ’ όλες τις τελετές προς τιμήν της θεάς. Από την άλλη, ο Θεμιστοκλής ανέπτυξε με τον καιρό καλές σχέσεις με τους Μυκηναίους, με αποτέλεσμα, όχι μόνο να γίνει έμπορος του χαλκού, αλλά και ν΄ασχοληθεί με την κεραμική. Ταυτόχρονα, η Αλάσια βυθιζόταν μέρα με τη μέρα όλο και περισσότερο στο μεγαλείο του ελληνικού πολιτισμού. Ο σταδιακός εξελληνισμός του νησιού της από τις καθημερινές συνήθειες ως την ανώτερη φιλοσοφία την εντυπωσίαζαν και της κέντριζαν το ενδιαφέρον. Όμως, η μελαγχολία της συνέχιζε να είναι μεγάλη και, δυστυχώς, της κρατούσε συντροφιά μέχρι το τέλος της ζωής της, η οποία δυστυχώς ήταν μικρή.

Μετά από αρκετά χρόνια ησυχίας και κανονικότητας μια άσχημη αρρώστια βρήκε την Αλάσια.

-Να κάνουμε τάμα στους θεούς! Πρότεινε ο Θεμιστοκλής.

-Καλύτερα σκότωσέ με εδώ και τώρα! Τόσα χρόνια μελετάω τις επιστήμες και τον πολιτισμό των Ελλήνων κι έτσι ξαφνικά να τα προδώσω όλα; Δήλωσε με όση δύναμη της είχε απομείνει η Αλάσια.

-Άμα θες να ξέρεις και οι φίλοι σου οι Έλληνες έχουν τους θεούς τους! Σε παρακαλώ εμπιστέψουμε! Έχω ακούσει πως η θεά Αφροδίτη έχει κάνει πολλά θαύματα!

-Αχ καημένε Θεμιστοκλή ο κόσμος προοδεύει! Εγώ λοιπόν σου λέω εδώ και τώρα πως όλα αυτά που σας λένε οι μάντεις για τους θεούς είναι κούφια λόφια γεμάτα ψέμα!

Ήταν αμετάπειστη και ο Θεμιστοκλής δεν μπορούσε να κάνει τίποτ’ άλλο από το να συμβιβαστεί.

-Καλά καλά, ηρέμησε, θα φέρω τους γιατρούς που ζητάς.

-Πάλι καλά, λογικεύτηκες. Κοίταξε μη πας και μου φέρεις κανέναν από αυτούς τους ψεύτες τους μαγογιατρούς...

-Εντάξει εντάξει...

Ο Θεμιστοκλής με τα λεφτά που είχε μαζέψει όλα αυτά τα χρόνια έφερε τους καλύτερους γιατρούς να εξετάσουν την εξασθενημένη σύζυγό του. Και πάλι όμως, παρ’ όλες τις προσπάθειες των τότε γιατρών τα μάτια της έκλεισαν και... παραήταν βαριά για να ξανανοίξουν.

Η Ευρώπη δεν ήξερε πως να αισθανθεί για τον θάνατο της μητέρας της. Πάντα ήταν τόσο μυστικοπαθής και μελαγχολική με μιανοσταλγία στα μάτια της. Σεβόταν την θλίψη της, αλλά ποτέ δεν μπόρεσε πραγματικά να την καταλάβει... Γιατί να μη μπορεί να προσαρμοστεί επί της ουσίας στη νέα της ζωή; Τόσο δύσκολη κι επώδυνη ήταν η εγκατάλειψη του χωριού της; Έπαιζε σημαντικό ρόλο και το συναισθηματικό κομμάτι της υπόθεσης, τής είχε ξεκαθαρίσει ο πατέρας της. Και πάλι αδυνατούσε να την καταλάβει, με αποτέλεσμα να μη θέλει ν΄αναπτύξει καμία ιδιαίτερη σχέση μαζί της. Κι όμως τώρα που την έχασε μετανιώνει! Πόσο θα ήθελε να μην έβαζε τη μάσκα της άφορης, ενώ αυτή ήταν τόσο στοργική μαζί της και τόσο καλά είχαν να πουν γι’ αυτή λόγια όσοι τη γνώριζαν. Έχοντας λοιπόν αυτές τις «μαύρες» σκέψεις στο μυαλό της, πήγε να δει πώς ήταν η θεία της –που παρεμπιπτόντως τη λέγαν Θεονόη . Μετά από λίγη ώρα την βρήκε στην ανοιχτή αυλή του ναού μπροστά από το άγαλμα της θεάς με ύφος περισυλλογής. Κρατούσε μάλιστα στα χέρια της κι ένα μικρό καλοφτιαγμένο αγαλματάκι, το οποίο απεικόνιζε μια παραλλαγή της θεάς που λάτρευαν.

-Πολύ όμορφο, είπε σπάζοντας τη σιωπή τη σιωπή η Ευρώπη.

-Είναι πράγματι...έβαλα όλο μου το ταλέντο για να το φτιάξω... Είναι για τη μητέρα σου! Το αξίζει! είπε η Θεονόη.

-Αλήθεια; Το έφτιαξες αυτό για τη μητέρα μου; Είναι... είναι πολύ ευγενικό εκ μέρους σου! Όμως, τι είναι αυτό το μικρό πλασματάκι που έχει στο λαιμό της; Έκανε συγκινημένη η Ευρώπη.

-Είσαι εσύ!

-Εγώ; Μα πώς, γιατί;

-Γιατί έτσι την πρωτοείδαμε και έτσι θα τη θυμόμαστε! Ήταν μια όμορφη κοπέλα σαν την Άνοιξη που κρατούσε ένα μικρό κουρασμένο κοριτσάκι στην αγκαλιά της. Αν και χρειάστηκε να σε αποχωριστεί, πάντα σε είχε στην καρδιά της!

Δε χρειάστηκε να ειπωθεί κάτι άλλο. Κι οι δυό τους ξέσπασαν σ’ ένα σιγανό κλάμα, που καταπιεζόταν μέσα τους χρόνια ολάκερα. Έβγαλαν από μέσα τους τα πιο βαθιά κρυμμένα συναισθήματά τους και φανερώθηκε πως ήταν άνθρωποι, όχι απλώς παγερές ιέρειες.

Το επόμενο πρωί η Ευρώπη βάλθηκε με τον πατέρα της και τις υπόλοιπες ιέρειες να φτιάχνουν πανομοιότυπα αγαλματάκια. Με την προσοχή που δημιουργούσαν τα ιερά αγάλματα των θεοτήτων τους σμίλλεψαν κι αυτό. Εξάλλου, δεν είχαμε πει πως η Αλάσια θεωρούνταν η προσωποποίηση της θεάς της γονιμότητας;

Σε λίγες μέρες είχαν φτιάξει αρκετά, με καθένα ν’ αντιστοιχεί σε κάθε λέξη που είχε να πει ο καθένας για να εκφράσει αυτά που ένιωθε για την Αλάσια. Ο Θεμιστοκλής ήξερε καλά την επιθυμία της Αλάσιας να ταφεί στη γενέτειρά της, αλλά, καθώς αυτό ήταν αδύνατο, θα πήγαιναν την αγάπη τους μέσω των αγαλμάτων εκεί.

Έτσι, ο Θεμιστοκλής και η Ευρώπη δε δίστασαν να ξανακάνουν το ταξίδι που στιγμάτισε όλη τους τη ζωή. Πέρασαν από αυτό το ίδιο δάσος, ξαναθαύμασαν τη χλωρίδα και την πανίδα, κατασκήνωσαν στη σπηλιά και τέλος φτάσαν στο ερειπωμένο χωριό. Το μνήμα που έφτιαξαν για το τρίτο μέλος της οικογένειάς τους ήταν καλύτερο κι από του πλουσιότερου άρχοντα. Έπειτα, τοποθέτησαν προσεκτικά μέσα τα αγαλματάκια που θα αντικαταστούσαν το σώμα της Αλάσιας, αλλά θα κρατούσαν τη ψυχή της. Τέλος άφησαν το χωριό έτσι ακριβώς όπως το βρήκαν και κανανε την ίδια διαδρομή ξανά. Όλα ήταν ίδια, όμως η εμπειρία του καθενός τελείως διαφορετική...

*Επιστροφή στο σήμερα*

Όπως τα παιδάκια μαζεύονται γύρω από τη γιαγιά τους, ν΄ακούσουν ένα παραμύθι που κάνει τη φαντασία τους να καλπάζει και το μυαλό τους να ταξιδεύει σε τόπους μακρινούς, έτσι και οι φίλοι μας όλη αυτή την ώρα κρέμονταν από τα χείλη της γιαγιάς Ανδρούλας. Αν και απλή, η ιστορία τους είχε εντυπωσιάσει, κάνοντάς τους ν ΄αναλογιστούν πολλά...

Η αυγή «ξυπνώντας», αφύπνισε και τους τρεις αρχαιολόγους. Το αμάξι δεν θα τους περίμενε για πάντα εκεί στο λάκκο, έπρεπε να πάνε να το ελέγξουν! Φεύγοντας λοιπόν από το σπίτι της κας Χρυστάλας, όλοι σκεφτόντουσαν ακόμα την ιστορία της προηγούμενης νύχτας. Ήταν πραγματική ή απλώς προϊόν μυθοπλασίας; Κι από την άλλη είναι δυνατόν να κρύβεται μια τέτοια ιστορία πίσω από ένα τόσο δα αγαλματάκι;

Καθώς φτάσανε στο αυτοκίνητο η προσοχή τους στράφηκε σε μια έκπληξη που δεν μπορούσαν να φανταστούν. Ξαφνικά χάσαν τη γη κάτω από τα πόδια τους. Το τζιπ είχε πέσει σ’ έναν αρχαίο τάφο! Την έκπληξη γρήγορα τη διαδέχτηκε ο ενθουσιασμός και η όρεξη για δουλειά. Έτσι, πήγαν κατευθείαν να ερευνήσουν τον τάφο, αλλά καθώς μπήκαν μέσα τι να δουν, ένα σπασμένο αγγείο με την πατημασιά του Γιώργου!

-Ώστε τελικά αυτό που είχες πατήσει ήταν αγγείο κι όχι πέτρα! Αμαν βρε Γιώργο! έκανε αναστατωμένη η Ευτυχία

-Ουπς! Συγγνώμη... Έτσι εξηγείται το γεγονός ότι έσπασε τόσο εύκολα... χε χε... είπε κάπως αμήχανα

Όσο όμως υπονοούνταν, αυτά η Ουρανία περήφανη και συγκινημένη σκεφτόταν «Πόσες ομορφιές και μυστικά, κρυφά ή φανερά, έχει το νησί μου!» .

**τελοσ**

Υ.Γ Αν η πλοκή της ιστορίας μου σας φαίνεται προϊόν μυθοπλασίας να είστε σίγουροι ότι στην Κύπρο είναι ρεαλιστικό να βιώσετε ζωντανή την ιστορία της και…σε μια μόνο μέρα! Φιλούθκια!!!